b'\n_START_ARTICLE_\nReuven Feuerstein\n_START_SECTION_\nBiografie\n_START_PARAGRAPH_\nReuven Tzvi Feuerstein s-a n\xc4\x83scut \xc3\xaen anul 1921 la Boto\xc8\x99ani, \xc3\xaen ca al cincilea dintre cei nou\xc4\x83 copii ai unei familii de evrei. O vreme a \xc3\xaenv\xc4\x83\xc8\x9bat la o ie\xc8\x99iva din Chi\xc8\x99in\xc4\x83u. \xc3\x8en anii restric\xc8\x9biilor impuse de legile rasiale din Romania \xc3\xaen anii 1940-1944, Feuerstein a \xc3\xaenv\xc4\x83\xc8\x9bat circa doi ani la Bucure\xc8\x99ti la un seminar pedagogic evreiesc, unde a ob\xc8\x9binut autoriza\xc8\x9bia de predare. Apoi a devenit co-director al unei \xc8\x99coli evreie\xc8\x99ti \xc3\xaen zona Ap\xc4\x83r\xc4\x83torii Patriei din capitala rom\xc3\xa2n\xc4\x83, unde a lucrat, \xc3\xaentre altele cu copii cu dificult\xc4\x83\xc8\x9bi la \xc3\xaenv\xc4\x83\xc8\x9b\xc4\x83tur\xc4\x83. \xc3\x8en paralel a studiat \xc3\xaen acei ani, 1941-1944, psihologia la Colegiul evreiesc \xe2\x80\x9eOnescu\xe2\x80\x9d. \xc3\x8en anul 1944 a emigrat \xc3\xaen Palestina, aflat\xc4\x83 pe atunci sub mandat britanic. Aici, a studiat \xc3\xaen anii la un Seminar pedagogic din Ierusalim, ob\xc8\x9bin\xc3\xa2nd cerificatul de profesor. \xc3\x8enainte de proclamarea Statului Israel, el a lucrat ca profesor \xc3\xaen \xe2\x80\x9esate de tineret\xe2\x80\x9d, \xc3\xaen domeniul \xe2\x80\x9e\xc3\xaenv\xc4\x83\xc8\x9b\xc4\x83m\xc3\xa2ntului special\xe2\x80\x9d rezervat copiilor cu tulbur\xc4\x83ri de \xc3\xaenv\xc4\x83\xc8\x9b\xc4\x83tur\xc4\x83, emo\xc8\x9bionale \xc8\x99i cognitive, \xc8\x99i ca pedagog pentru copii imigran\xc8\x9bi supravie\xc8\x9buitori ai Holocaustului. \xc3\x8embolnavindu-se de tuberculoz\xc4\x83, a fost trimis la sanatoriu \xc3\xaen Elve\xc8\x9bia.\n_START_SECTION_\nStudiile \xc3\xaen Elve\xc8\x9bia \xc8\x99i cariera pedagogic\xc4\x83 \xc8\x99i \xc8\x99tiin\xc8\x9bific\xc4\x83\n_START_PARAGRAPH_\nReuven Feuerstein a studiat psihologia la Universitatea din Geneva cu Jean Piaget, Barbel Inhelder \xc8\x99i Andr\xc3\xa9 Rey \xc8\x99i a fost coleg cu Lev Vygotsky. A asistat la cursuri ale lui Carl Gustav Jung, Karl Jaspers \xc8\x99i Leopold Szondi. Ulterior, s-a consacrat activit\xc4\x83\xc8\x9bii de pedagog, lucr\xc3\xa2nd cu copii supravie\xc8\x9buitori ai Holocaustului, c\xc4\x83rora \xc3\xaencerca s\xc4\x83 le stimuleze g\xc3\xa2ndirea. F\xc4\x83c\xc3\xa2nd aceasta, a pus la punct 14 "instrumente", "independente de con\xc8\x9binut" prin care pedagogii \xc8\x99i elevii pot dezvolta func\xc8\x9biile cognitive \xc8\x99i dob\xc3\xa2ndi deprinderi de \xc3\xaenv\xc4\x83\xc8\x9bare eficient\xc4\x83. Feuerstein a organizat aceste "instrumente" \xc3\xaentr-un program compact, extins pe o durat\xc4\x83 de 3 ani \xc8\x99i destinat elevilor de peste v\xc3\xa2rsta de 9 ani, program devenit cunoscut sub numele de Feuerstein Instrumental Enrichment (FIE). Toate acestea l-au condus pe savant la concep\xc8\x9bia fundamental\xc4\x83 c\xc4\x83 inteligen\xc8\x9ba este plastic\xc4\x83 \xc8\x99i nu fix\xc4\x83 \xc8\x99i c\xc4\x83, prin urmare, poate fi \xc3\xaenv\xc4\x83\xc8\x9bat\xc4\x83 (modificabilitatea cognitiv\xc4\x83 structural\xc4\x83). De asemenea, a dezvoltat teoria "experien\xc8\x9bei mediate de \xc3\xaenv\xc4\x83\xc8\x9bare" (inteligen\xc8\x9ba poate fi dezvoltat\xc4\x83 cu ajutorul unui "mediator" \xc3\xaen procesul de \xc3\xaenv\xc4\x83\xc8\x9bare, adic\xc4\x83 a unei persoane care, lucr\xc3\xa2nd \xc3\xaen rela\xc8\x9bie direct\xc4\x83 cu subiectul, \xc3\xael ajut\xc4\x83 pe acesta s\xc4\x83 dezvolte procese cognitive de natur\xc4\x83 s\xc4\x83 conduc\xc4\x83 la o g\xc3\xa2ndire mai clar\xc4\x83 \xc8\x99i la ameliorarea procesului de \xc3\xaenv\xc4\x83\xc8\x9bare \xc3\xaen general. Feuerstein \xc8\x99i-a testat cu succes teoriile \xc8\x99i metodele, timp de 50 de ani, pe mai multe grupe de subiec\xc8\x9bi, printre care: inginerii de la o fabric\xc4\x83 Motorola (SUA),elevi s\xc4\x83raci din mediul rural (\xc3\xaen statul Bahia din Brazilia), imigran\xc8\x9bi analfabe\xc8\x9bi (din Etiopia), copii av\xc3\xa2nd Sindrom Down sau auti\xc8\x99ti (Ierusalim),(o parte din ace\xc8\x99ti copii cu care a lucrat ajung\xc3\xa2nd s\xc4\x83 se poat\xc4\x83 integra \xc3\xaen armata israelian\xc4\x83); elevi de liceu slabi la matematic\xc4\x83 (la Cleveland,Ohio, elevi de v\xc3\xa2rst\xc4\x83 mijlocie, cu dificult\xc4\x83\xc8\x9bi la citit (la Portland, Oregon etc. Rezultatele acestei munci sunt documentate \xc3\xaen peste 1500 de studii._NEWLINE_Feuerstein a dezvoltat o versiune de baz\xc4\x83 a FEI care poate fi folosit\xc4\x83, printre altele, pentru adolescen\xc8\x9bii cu handicap intelectual sever. \xc3\x8en statul american Alaska, \xc3\xaen Japonia, Marea Britanie, Italia etc. se deruleaz\xc4\x83 \xc3\xaen prezent proiecte, care investigheaz\xc4\x83 efectele utiliz\xc4\x83rii FEI la copiii cu v\xc3\xa2rste mici, \xc3\xaen scopul de a preveni o categorizare pripit\xc4\x83 a acestora ca "av\xc3\xa2nd dificult\xc4\x83\xc8\x9bi de \xc3\xaenv\xc4\x83\xc8\x9bare" sau "handicap intelectual".\n_START_SECTION_\nRecunoa\xc8\x99tere\n_START_PARAGRAPH_\nReuven Feuerstein este laureat al Premiului Statului Israel, pentru \xc3\xaentreaga activitate\n_START_SECTION_\nFunc\xc8\x9bii ocupate\n_START_PARAGRAPH_\nReuven Feuerstein a fost pre\xc8\x99edintele Centrului Interna\xc8\x9bional pentru Sporirea Poten\xc8\x9bialului de \xc3\x8env\xc4\x83\xc8\x9bare (ICELP), cu sediul la Ierusalim\n_START_SECTION_\nVia\xc8\x9ba privat\xc4\x83\n_START_PARAGRAPH_\nFeuerstein a fost c\xc4\x83s\xc4\x83torit cu Berta, n\xc4\x83scut\xc4\x83 Guggenheim (decedat\xc4\x83 \xc3\xaen 2006), str\xc4\x83nepoata lui Abraham Erlanger, pe care a cunoscut-o \xc3\xaen Elve\xc8\x9bia. Perechea a avut patru copii - rabinul Rafi Feuerstein, vicepre\xc8\x99edinte al Centrului Feuerstein, actorul Aharon Feuerstein, avocatul Dani Feuerstein si psihoterapista Nurit Schwartz, Un frate al prof.Feuerstein este Shmuel Feuerstein, pedagog, care a fost inspectorul \xc3\xaenv\xc4\x83\xc8\x9b\xc4\x83m\xc3\xa2ntului c\xc4\x83r\xc8\x9bilor biblice \xc3\xaen cadrul Ministerului \xc3\x8env\xc4\x83\xc8\x9b\xc4\x83m\xc3\xa2ntului din Israel \xc8\x99i a condus programul de perfectionarea cadrelor de \xc3\xaenv\xc4\x83\xc8\x9b\xc4\x83m\xc3\xa2nt \xc3\xaen cadrul Universit\xc4\x83\xc8\x9bii Bar Ilan. Un cumnat al s\xc4\x83u este Yaakov Rand, laureat al Premiului Israel pentru cercet\xc4\x83ri pedagogice.'